KIRJALLINEN KYSYMYS E-2177/99

esittäjä(t): Monica Frassoni (Verts/ALE) komissiolle

(29. marraskuuta 1999)

Aihe: Kiinteistökeinottelu Is Arenasissa

Is Arenasissa (Oristano, Sardinia) sijaitseva suojeltu alue on sisällytetty yhteisölle tärkeiden Natura 2000 -verkoston alueiden luetteloon (Bioitaly) koodilla ITB002228 elinympäristödirektiivin 92/43(1) mukaisesti ja sitä on rahoitettu LIFE-Natura-ohjelmasta vuonna 1995. Kyseinen alue muodostuu merkittävästä rantametsiköstä ja hiekkadyyneistä, ja sitä säätelevät lisäksi seuraavat kansalliset ja alueelliset rajoitukset: asetuksella 27.8.1980 annetussa laissa 1497/1939 olevan 7 artiklan ja laissa 431/1985 olevan 1 artiklan tarkoittamat maisemaa koskevat rajoitukset; kuninkaallisessa asetuksessa 3267/1923 tarkoitettu muuttamista ja viljelysuunnitelman noudattamista ja säilyttämistä koskeva rajoitus (metsiä koskevan lainsäädännön muuttaminen ja tarkistaminen); laissa 215 13.2.1993 olevassa 17 artiklassa tarkoitettu hydrogeologiaa koskeva rajoitus; lisäksi kyseinen alue sisältyy aluelakiin 31/89 liitetyssä taulukossa A olevaan ehdotukseen Sinis-Montiferrun luonnonpuiston rajojen määrittelemisestä. Näistä suojelua koskevista rajoituksista huolimatta Sardinian alue allekirjoitti vuonna 1997 hankesopimuksen Is Arenas -yrityksen kanssa matkailijoiden vastaanottokeskuksen rakentamisesta. Keskukseen käytetään 500 000 m3 betonia, joista 222 900 m3 on rakennusvaiheessa. Lisäksi Sardinia myönsi useita maisemasuunnittelulupia, jotka johtivat heti noin 10 000 puun kaatamiseen. Koko hankkeesta, jonka tarkoituksena on yli 6 000 hengen matkailijakylän rakentaminen, tiet, golfkentät ja muut palvelut mukaan lukien, ei ole ilmeisesti tehty direktiivien 85/337/ETY(2) ja 97/11/EY(3) mukaista ympäristövaikutusten arviointia. Yhteisön tuomioistuimen äskettäin tekemän päätöksen(4) mukaan edellä mainittujen direktiivien liitteen II luettelemissa tapauksissa, joihin myös Is Arenasin hankkeet kuuluvat, jäsenvaltiolla ei ole oikeutta vapauttaa hanketta ympäristövaikutusten arviointivelvollisuudesta, jos hankkeella voi olla erityisesti laatunsa, kokonsa tai sijaintinsa vuoksi merkittäviä ympäristövaikutuksia.

Katsooko komissio, että mainitut päätökset ovat yhdenmukaisia sen tavoitteen kanssa, jonka mukaisesti aluetta on haluttu suojella sisällyttämällä se Natura 2000 -verkostoon? Eikö mainittu hanke tee tyhjäksi LIFE-Natura-ohjelman kautta myönnettyä yhteisön rahoitusta kestävän kehityksen edistämiseksi kyseisellä alueella? Ottaen huomioon myös edellä mainitun yhteisön tuomioistuimen tekemän päätöksen, onko ympäristövaikutusten arvioinnista annettujen direktiivien velvoitteita noudatettu? Rahoitetaanko hankesopimukseen sisältyviä töitä myös rakennerahastoista? Jos näin on, missä määrin ja erityisesti mitä toimia?

(1) EYVL L 206, 22.7.1992, s. 7.

(2) EYVL L 175, 5.7.1985, s. 40.

(3) EYVL L 73, 14.3.1997, s. 5.

(4) Päätös 16.9.1999 asiassa C-435/97.

Margot Wallströmin komission puolesta antama vastaus

(20. tammikuuta 2000)

Arvoisan parlamentin jäsenen mainitsema tapaus on jo saatettu komission tietoon. Se koskee lomakylän rakentamishanketta, jonka on väitetty kuuluvan tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY soveltamisalaan. Lisäksi hankkeella väitetään olevan merkittävää vaikutusta eräisiin (luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY mukaisiin) yhteisön tärkeinä pitämiin alueisiin sekä (luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaisiin) erityisiin suojelualueisiin.

Komissio odottaa Italian viranomaisilta pyydettyjä yksityiskohtaisia kirjallisia tietoja, joita se tarvitsee tapauksen arvioimiseen. Komissio ryhtyy tarvittaviin toimenpiteisiin varmistaakseen yhteisön lainsäädännön noudattamisen.

Tälle hankkeelle ei ole myönnetty yhteisrahoitusta rakennerahastoista.

(1) EYVL L 103, 25.4.1979.